Srpska radikalna stranka

Srpska radikalna stranka je politička stranka u Srbiji, a predsjednik je Vojislav Šešelj. Osnovana je 23. februara 1991. godine ujedinjenjem Srpskog četničkog pokreta i većeg broja mjesnih odbora Narodne radikalne stranke.

 Historija 
SRS je osnovana 1991. godine u Kragujevcu. Prvi izbori na kojim je učestvovala bili su maja 1992. godine, za Skupštinu SRJ. Osvojila je drugo mjesto. Na vanrednim izborima za Skupštinu Srbije, decembra iste godine, SRS osvaja 73 zastupnička mjesta. Poslije tih izbora, Miloševićev SPS formirao je manjinsku Vladu Srbije uz pomoć radikala.

Septembra 1993.godine, dolazi do raskida saradnje između socijalista i radikala. Šešelj otkazuje povjerenje manjinskoj vladi socijalista, a Milošević raspisuje vanredne skupštinske izbore za decembar iste godine. Na tim izborima, radikali bilježe prvi veći neuspjeh osvojivši 39 zastupničkih mjesta.

Na saveznim i lokalnim izborima,u jesen 1996.godine, radikali osvajaju veći broj glasova i bilježe uspjeh. Šešelj postaje predsjednik Skupštine opštine Zemun.

Septembra 1997. godine, radikali bilježe još jedan veliki uspjeh - osvajaju 82 zastupnička mjesta u srbijanskom parlamentu, a Šešelj ulazi u drugi krug predsjedničkih izbora sa Miloševićevim kandidatom Zoranom Lilićem. Početkom oktobra, u drugom krugu, Šešelj pobjeđuje Lilića ali vlasti odbijaju priznati pobjedu zbog nedovoljnog broja izašlih birača. Dva mjeseca kasnije, na ponovljenim izborima, Šešelj gubi od novog Miloševićevog kandidata Milana Milutinovića. Tri mjeseca kasnije, marta 1998. godine, Šešelj ulazi u Vladu Srbije zajedno sa socijalistima i Jugoslovenskom levicom - partijom Miloševićeve supruge Mire Marković. Šešelj biva izabran za potpredsjednika Vlade.

Juna 1999. godine, nakon završetka NATO bombardovanja SRJ, Šešeljevi ministri podnose ostavke na svoje dužnosti zbog povlačenja jugoslavenskih i srbijanskih vojnih i policijskih snaga sa Kosova. Međutim, ubrzo ostavke povlače pravdajući to nacionalnim interesima. Augusta iste godine, SRS dobija nekoliko resora u saveznoj Vladi.

Na vanrednim predsjedničkim izborima u SRJ, septembra 2000. godine, radikali učestvuju samostalno i bilježe neuspjeh. Njihov kandidat Tomislav Nikolić osvaja vrlo mali broj glasova, a u srbijanskom parlamentu (krajem decembra) osvajaju 23 zastupnička mjesta.

24. februara 2003. godine, Vojislav Šešelj dobrovoljno se predao Haškom tribunalu.

28. decembra 2003. godine na vanrednim izborima za Skupštinu Srbije, SRS osvaja prvo mjesto sa 82 zastupnička mjesta. Međutim, ostaju u opoziciji jer Vladu formira Vojislav Koštunica, lider Demokratske stranke Srbije, sa G17 plus i koalicijom Srpskog pokreta obnove i Nove Srbije, a uz manjinsku podršku Miloševićevih socijalista (mart 2004). Tri mjeseca kasnije, na predsjedničkim izborima, Tomislav Nikolić gubi u drugom krugu od Borisa Tadića, lidera Demokratske stranke.

U jesen 2006. godine radikali učestvuju u izradi novog srbijanskog Ustava nakon čijeg donošenja su raspisani vanredni parlamentarni izbori. Na njima (21. januar 2007) ponovo osvajaju prvo mjesto i 82 zastupnička mjesta. Tokom konstitutivne sjednice parlamenta, 7. maja, zastupnici Koštuničinog DSS-a daju podršku Tomislavu Nikoliću za izbor na mjesto predsjednika Skupštine Srbije što se i desilo u ranim jutarnjim satima 8. maja. Nikolić je, međutim, na ovoj dužnosti ostao svega pet dana - do 13. maja kada je podnio ostavku. U međuvremenu su DS, DSS, i G 17 plus postigli sporazum o formiranju Vlade na čelu sa Koštunicom koja je izabrana dva dana kasnije.

Sjedište stranke je u Zemunu.

 Također pogledajte 
 Vojislav Šešelj

Kategorija:Političke stranke u Srbiji
Kategorija:Političke stranke osnovane 1991.